Ștefan Popescu este unul dintre cei patru jurați ai sezonului 13 "Chefi la Cuțite". Se declară pasionat de bucătărie, dar a debutat destul de târziu în lumea gastronomiei. A lucrat în Anglia ani buni, acolo unde a preparat rețete diverse din bucătăriile internaționale. Pentru că toată lumea este curioasă să știe informații despre noul jurat al emisiunii culinare de la Antena 1, în continuare vă arătăm cine este Ștefan Popescu de la Chefi la Cuțite.
Ștefan Popescu, unul dintre cei patru jurați de la Chefi la Cuțite
Emisiunea "Chefi la Cuțite", sezonul 13, a debutat pe micile ecrane luni, 18 martie 2024. Telespectatorii au putut face cunoștință cu cei patru noi jurați: Chef Orlando Zaharia, Chef Alexandru Sautner, Chef Richard Abou Zaki și Chef Ștefan Popescu. În ultimii 13 ani, show-ul culinar de la Antena 1 a fost urmărit cu mare interes de telespectatori, cei mai mulți fiind curioși să afle detalii despre viața privată a juraților.
Astăzi îl vom aduce în prim-plan pe Chef Ștefan Popescu, cel care a fost prezent în platoul competiției de mai multe ori, unde a jurizat preparatele pentru amuletă, înainte ca Florin Dumitrescu, Cătălin Scărlătescu și Sorin Bontea să-și dea demisia de la Antena 1.
Noul jurat de la "Chefi la Cuțite" are 47 de ani și a absolvit un profil tehnic-mecanic la liceu. În plus, în perioada stagiului militar, el a participat ca și pompier în numeroase intervenții de succes.
Vezi și: Eșec pentru Chefi la Cuțite la debutul noului sezon. Pro TV le-a luat fața
Cine este Ștefan Popescu de la Chefi la Cuțite și cum a început să gătească
În anul 2000, Ștefan Popescu și-a depus CV-ul la un hotel din Capitală, însă pasiunea pentru gătit și-a descoperit-o în Anglia. El a lucrat în Marea Britanie între anii 2003-2005, dar a revenit în țară în 2006. S-a angajat ca Sous Chef până în anul 2009. Ulterior, Ștefan Popescu a fost executive chef al unui hotel mare din București, până în 2014.
A lucrat prima dată în Anglia
În tot acest timp, cheful a făcut mai multe cursuri de specializare în gastronomie, obținând mai multe certificări și calificări, atât în România, cât și peste hotare. Și-a dorit să cunoască și tainele patiseriei, așa că a decis să urmeze cursurile 3 stars Michelin ale Institutului Paul Bocuse din Franța – "Exclusive Pastry Program", sub îndrumarea lui Jérôme Langillier, World Champion Pastry Chef 2009.
Totodată, Ștefan Popescu de la Chefi la cuțite a lucrat pro bono în restaurantul Belcanto din Portugalia, restaurant deținut de Chef Jose Avilez, cel mai cunoscut bucătar din Portugalia.
Pe lângă jobul de la Chefi la cuțite, el oferă consultanță pentru tot ce înseamnă deschidere de restaurante și/sau săli de evenimente. Pe deasupra este și formator în cadrul școlii de bucătari HORECA School și formator în cadrul școlii de mini chefi Kids Chef Academy.
Este căsătorit și are doi copii
Ștefan Popescu este căsătorit cu Alina, femeia care i-a dăruit doi băieți. Unul dintre ei îi calcă deja pe urme tatălui său, după cum a mărturisit chiar el. Bucătarul s-a născut și a copilărit în București.
"Un familist convins, căsătorit și tată a doi băieței minunați. Un om optimist, vesel, calm, energic, ambițios și un mare cinefil. Nu îmi plac persoanele care se plâng în mod constant și leneșii", se descria juratul de la Chefi la cuțite.
Mai mult de atât, Chef Ștefan Popescu face echipă bună cu partenera lui de viață la gătit. Și unul dintre fiii lor este pasionat de gastronomie.
"Da, Alina, soția mea! Dar nu ne înțelegem în bucătărie și cedez, o las pe ea, pentru că nu îi place să primească indicații din partea mea. Poate este un defect profesional și spun lucrurile pe un ton mai sever, de șef, ceea ce nu prea se pliază pe stilul de gătit relaxat de acasă", declara Ștefan Popescu în 2017.
"Cum să nu te bucuri când vezi că juniorul tău e înzestrat cu atâta curiozitate și că absoarbe cu pasiune tot ceea ce îl înveți. Fiecare tată își dorește ca fiul lui când va fi mare, să spuna: asta am învățat de la tata!!!", spunea cheful despre băiatul său cel mic.
Vezi și: Cine este Richard Abou Zaki, noul jurat de la Chefi la Cuțite. Povestea tristă pe care o ascunde